 NA MARY WANGARI SENETA wa Trans Nzoia, Allan Chesang, amejipata taabani baada ya kuhusishwa na sakata ya ulanguzi wa dhahabu katika uchunguzi unaoendeshwa na Idara ya Uchunguzi kuhusu Uhalifu (DCI). Haya yamejiri baada ya makachero wa DCI kutangaza kuwa wamewakamata washukiwa watatu; Fauzia Wanjiru almaarufu kama Issa, Shallo Fatma anayefahamika pia kama Tett na Jackson Ochieng. Kupitia taarifa iliyotolewa Jumapili, Oktoba 15, 2023 DCI iliashiria kuwa walanguzi hao wa dhahabu waliofumaniwa katika eneo la Runda, jijini Nairobi, wana uhusiano na Seneta wa Trans Nzoia. Maafisa wa DCI waliwakamata washukiwa mnamo Jumamosi adhuhuri katika nyumba nambari 199 iliyopo Momesa Vale kufuatia habari za kijasusi. Kulingana na DCI, walikuwa wanamlenga raia wa Afrika Kusini, kwa nia ya kumtapeli. “Awali, wapelelezi walikuwa wamepokea habari kuwa walanguzi hao wa dhahabu wanaohusishwa na Seneta wa Trans-Nzoia Allan Chesang, walikuwa wanamlenga raia mmoja wa Afrika Kusini waliyedhamiria kumtapeli kiasi kikubwa cha pesa,” ilisema DCI kupitia taarifa. Kabla ya kutiwa mbaroni, washukiwa walikuwa wamemwelekeza raia huyo wa Afrika Kusini kwenda katika eneo la Kilimani ambapo alichukuliwa na kuelekezwa Runda. DCI ilisema, matapeli hao hawakujua kuwa “makachero walikuwa wamewawekea mtego karibu na Momesa Vale ambapo waliwavamia na kuwakamata.” Akijitetea, hata hivyo, kupitia taarifa iliyofikia Taifa Leo Dijitali, Seneta wa Trans Nzoia alijitenga na kashfa hiyo ya ulanguzi wa dhahabu akipuuzilia mbali ripoti zinazomhusisha na washukiwa kama njama za kumchafulia jina. “Nimefahamishwa kuwa ripoti zinazohusu madai ya walanguzi watatu wa dhahabu waliokamatwa na DCI zinataja jina langu kihasi. Ripoti hizi kando na kuwa za kipuzi, za kulipiza kisasi na kinyume na sheria, vilevile zinalenga kuniharibia sifa,” alisema Seneta Chesang kupitia taarifa. Seneta huyo sasa anamnyooshea kidole cha lawama kiongozi mmoja kutoka Trans Nzoia akidai anamwandama baada ya kuingiza baridi kutokana na umaarufu wa Bw Chesang kisiasa. “Ninakanusha madai hayo ambayo yamenishtusha ikizingatiwa sina habari zozote watu hao waliokamatwa ni kina nani,” alisema. Alieleza kuwa amekusanya habari za kijasusi kuhusu kiongozi husika, “baada ya kutishiwa na ukuaji wangu kisiasa, alitoa madai hayo kwa DCI kabla ya Idara ya uchunguzi kuchapisha maelezo hayo kupitia ujumbe uliolenga kuangamiza jina langu.” Aliishutumu DCI kwa kutumiwa vibaya kwenye vita vya kisiasa huku akisema mawakili wake watawasilisha notisi ya kesi kuhusu madai hayo. “Ninataka kueleza wazi kuwa mimi ni raia anayefuata sheria na kiongozi anayeheshimika na madai hayo ya kipuzi, yasiyo na msingi na ya kuhusisha jina langu na uhalifu yanalenga kuwapotosha watu kutokana na niliyofanikisha kama Seneta wa Trans Nzoia.”     You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  